text: Truende øksesvinger er sendt bag tremmer
  25 december 2017 kl. 13.51
  Manden, der juleaftensdag gik amok med en økse og truede en civil operatør i en af politiets fotovogne, er blevet varetægtsfængslet i 14 dage.
  Den 39-årige mand, der juleaftensdag truede en operatør i en af politiets fotovogne, blev i dag fremstillet i grundlovsforhør, sigtet for vold mod tjenestemand.
  Ved grundlovsforhøret besluttede Retten i Sønderborg at varetægtsfængsle manden i 14 dage, mens sagen efterforskes.
  Strafferammen for vold mod tjenestemand er op til 8 års fængsel. 
  Manden truede to forskellige operatører i fotovogne. Først i Haderslev, hvor han truede uden økse, og siden på Hellevadvej i Rødekro, hvor han truede operatøren med en økse. Manden blev fotograferet af begge fotovogne, da han kørte forbi dem i høj fart. Det fortæller vagtchef ved Syd- og Sønderjyllands Politi, Erik Lindholdt til TV SYD.
  
  